‘Panayiotou moet lewenslank tronk toe’Costa Panayiotou ondersteun sy seun Christopher tydens ‘n vorige verskyning in die hof (Mei 2016) Foto: ANA Die staat het Donderdag in die hooggeregshof in Port Elizabeth versoek dat die minimumvonnis van lewenslange tronkstraf aan Christopher Panayiotou en Sinethemba Nenembe opgelê word. Panayiotou is vroeër die maand skuldig bevind aan die moord op sy vrou. Nenembe is skuldig bevind op aanklag van moord, asook op aanklag van roof met verswarende omstandighede. Die staat het versoek dat Zolani Sibeko, wat aan sameswering tot moord skuldig bevind is, tot 18 jaar tronkstraf gevonnis moet word. Adv. Marius Stander, die staatsaaklaer, het gesê die moord op Jayde was ŉ voorafbeplande huurmoord. “Daar was meer as genoeg tyd om te onttrek. Panayiotou het geen berou getoon nie en hy het vir die huur van die motor betaal. Hy het vir 13 nagte voor die moord in dieselfde huis as Jayde geslaap en dit nooit stopgesit nie.” Stander het gesê die feit dat hulle dit soos ŉ rooftog wou laat lyk, is uiters verswarend. “Jayde het geen manier gehad om haarself te verdedig nie. Ek word yskoud as ek dink wat deur Jayde se kop moes gegaan het toe sy ontvoer is. Hierdie was ŉ koelbloedige en gevoellose teregstelling.” Stander het gesê die bewering deur Panayiotou se familie dat hy ŉ goedhartige mens is, word verduister. “Om by die begrafnis op te staan en haar te loof en dan om te kyk na wat in daardie video [wat deur die polisie gemaak is] gesê is, is tekenend van ŉ psigopaat en nie ŉ goedhartige mens nie,” het hy gesê. Terry Price, vir die verdediging, het vir ŉ vonnis ligter as lewenslank gevra. Hy het die hof gevra om in ag te neem dat Panayiotou ŉ eerste oortreder is en ŉ goeie kans het op rehabilitasie. “Hy het sy samewerking aan die polisie gegee, hy het altyd goeie maniere gehad en ons vra nederig vir genade dat hy ŉ vonnis van minder as lewenslank opgelê word,” het Price gesê. Peter Daubermann, Sibeko se regsverteenwoordiger, het vir ŉ vonnis van vier tot vyf jaar tronkstraf gevra aangesien sy kliënt kop uitgetrek het in die sameswering. Die staat het egter aangevoer dat Sibeko veel meer gedoen het omdat hy Jayde dopgehou het voor die moord later gepleeg is. “Dis nie korrek om te sê dat hy kop uitgetrek het en nie sy rol voltooi het nie,” het Stander gesê. Chetty sal Panayiotou en sy medebeskuldigdes Vrydag vonnis.